Faf en ‘Maxi’ – ŉ vurige kombinasieFaf du Plessis en Glenn Maxwell. (Foto: Twitter/RCB) Die Royal Challengers Bangalore (RCB) het weliswaar gisteraand met agt lopies die onderspit teen die Chennai Super Kings (CSK) gedelf, maar Faf du Plessis en Glenn Maxwell het gewys dat hulle ŉ vurige kolfkombinasie is. RCB moes 227 lopies vir ŉ oorwinning op die M Chinnaswamy-stadion aanteken en hulle was vroeg in die moeilikheid met die telling op 15/2 nadat Virat Kohli en Mahipal Lomror hul paaltjies verloor het. Maar – en verskoon tog as dit dalk soos ŉ o. 13-rugbyafrigter se toespraak klink – diamante word onder druk gevorm en Du Plessis het saam met Maxwell die bul by die horings gepak. Hulle het saam 126 lopies van slegs 61 aflewerings om die derde paaltjie aangeteken en RCB het ŉ definitiewe kans gestaan om die wedstryd te wen. Maxwell is egter vir 76 lopies uitgehaal, terwyl Du Plessis ŉ paar boulbeurte later ook die pad terug na die kleedkamer moes aanpak; hy het 62 lopies aangeteken. Die twee kolwers het altesaam 12 sesse in hul warrelwindbeurte gemoker, maar die Bangalore-trein het later stoom verloor. Dit is nie die eerste keer dat Du Plessis en Maxwell vir ŉ vuurwerkvertoning sorg nie. Hulle het ook teen die Lucknow Super Giants amok gemaak toe hul flitsende kolwe vir 115 lopies om die tweede paaltjie verantwoordelik was. Du Plessis is tans die voorste lopiemaker in die toernooi. Hy het 259 lopies teen ŉ gemiddeld van 64,75 gemoker, terwyl Maxwell sy 176 lopies teen ŉ treftempo van 197 slaan. Orange you glad to see this! ???? Captain Faf is currently at the top of the run-scorers chart! ????#PlayBold #ನಮ್ಮRCB #IPL2023 pic.twitter.com/xbpEJ2q51p — Royal Challengers Bangalore (@RCBTweets) April 18, 2023 Chennai Super Kings 226/6 in 20 boulbeurte: Devon Conway 83, Shivam Dube 52 en Wanindu de Silva 1/21. Royal Challengers Bangalore 218/8 in 20 boulbeurte: Glenn Maxwell 76, Faf du Plessis 62 en Tushar Deshpande 3/45.